Eshkak eshish bo‘yicha Osiyo chempionatida o‘zbekistonliklar 45 ta medalga ega bo‘ldi

Shu yili Samarqandda ilk bora baydarka va kanoeda eshkak eshish bo‘yicha 15-Osiyo chempionati o‘tkazilishi haqida avval xabar bergan edik. Bir hafta davom etgan musobaqada O‘zbekiston sportchilari 45 ta medalni qo‘lga kiritdi.

Gazeta.uz yozishicha, chempionat yakuniga ko‘ra, o‘zbek eshkakchilari 15 ta oltin, 15 ta kumush va 15 ta bronza medallarga ega bo‘lib, umumjamoa hisobida birinchi o‘ringa sazovor bo‘ldi. Ikkinchi va uchinchi o‘rinlarni Qozog‘iston hamda Eron terma jamoalari egalladi.
O‘zbekiston jamoasining g‘alaba qozonishiga Vadim Menkov, Aleksey Mochalov, Serik Mirbekov, Gerasim Kochnev, Yuliya Soy, Yekaterina Zarkova, Artur Guliyev, Temur Haydarov, Temur Mamarozikov, Vladislav Patofeyev va Sergey Buxalsev singari sportchilar hissa qo‘shdi.
Shuningdek, Paralimpiya musobaqalarida o‘zbekistonlik Usmon Kestan oltin medalni hamda O‘ktam G‘aybullayev kumush medalni qo‘lga kiritdi.
Ushbu chempionat doirasida Osiyo kanoe federatsiyasining 16-Kongressi ham bo‘lib o‘tdi.
Shu yili Samarqanddagi eshkak eshish kanali yana bir musobaqani qabul qiladigan bo‘ldi. 13–17-dekabr kunlari akademik eshkak eshish bo‘yicha Osiyo chempionati o‘tkaziladi.
Foto © O‘zA